รฟท.รับมอบ “รถไฟฟ้าสายสีแดง” ชุดแรก 1 พ.ย.62 พร้อมทดสอบเดินรถไตรมาส 3/63
รฟท.รับมอบ “รถไฟฟ้าสายสีแดง” ชุดแรก 1 พ.ย.62 พร้อมทดสอบเดินรถไตรมาส 3/63
รฟท.รับมอบ “รถไฟฟ้าสายสีแดง” ชุดแรก 1 พ.ย.62 พร้อมทดสอบเดินรถไตรมาส 3/63
21 ต.ค. 2562

นายเอกรัช ศรีอาระยันพงษ์ หัวหน้ากองโฆษณาและส่งเสริมการท่องเที่ยว รักษาการแทนผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) เปิดเผยว่า การรถไฟฯ เตรียมจัดพิธีต้อนรับรถไฟฟ้าชุดแรกนำเข้าจากประเทศญี่ปุ่นในโครงการระบบรถไฟชานเมือง (สายสีแดง) ช่วงบางซื่อ-รังสิต และช่วงบางซื่อ-ตลิ่งชัน ในวันที่ 1 พฤศจิกายน 2562 โดยมีนายศักดิ์สยาม ชิดชอบ รมว.คมนาคม เป็นประธาน และมี Mr. Shiro Sadoshima เอกอัครราชทูตญี่ปุ่นประจำประเทศไทย ร่วมแสดงความยินดี
ทั้งนี้รถไฟฟ้าทั้งหมดเป็นรถไฟฟ้าที่ผลิตโดยเทคโนโลยีทันสมัยของญี่ปุ่นโดยมีกลุ่มกิจการค้าร่วม เอ็มเอชเอสซี ซึ่งเป็นการรวมตัวของกลุ่มผู้เชี่ยวชาญด้านเทคโนโลยีและระบบรถไฟฟ้า ประกอบด้วย บริษัท มิตซูบิชิ เฮฟวี่ อินดัสตรี่ส์ จำกัด บริษัทด้านวิศวกรรมชั้นนำของญี่ปุ่นและมีประสบการณ์ก่อสร้างระบบขนส่งมวลชนจากทั่วโลก บริษัทฮิตาชิ จำกัด ผู้เชี่ยวชาญเทคโนโลยีและผลิตภัณฑ์ระบบรถไฟสำหรับการขนส่งทางราง และ บริษัท ซูมิโตโม คอร์ปอเรชั่น ยักษ์ใหญ่ด้านการค้าและการลงทุนรายใหญ่ของญี่ปุ่น
สำหรับรายละเอียดของรถไฟฟ้า มีการผลิตโดย บริษัท ฮิตาชิ จำกัด ประเทศญี่ปุ่น ซึ่งใช้วัสดุการผลิตจากอลูมิเนียม ดับเบิล สกิน มีขนาดขบวนรถ 2 แบบ แบบ 6 ตู้ต่อขบวน กว้าง 2.86 เมตร ยาว 121.2 เมตร (ไม่รวมอุปกรณ์เชื่อมต่อ) และแบบ 4 ตู้ต่อขบวน กว้าง 2.86 เมตร ยาว 81.2 เมตร (ไม่รวมอุปกรณ์เชื่อมต่อ) พร้อมใช้ระบบอาณัติสัญญาณมาตรฐานสากล European Train Control System (ETCS) Level 1 สามารถทำความเร็วสูงสุดในการออกแบบได้ 160 กิโลเมตรต่อชั่วโมง และความเร็วสูงสุดในการบริการ 145 กิโลเมตรต่อชั่วโมง รองรับขนาดความกว้างรางขนาด 1 เมตร สามารถจุผู้โดยสารในขบวน 6 ตู้ ได้ 1,710 คน และขบวน 4 ตู้ ได้ 1,120 คน ตลอดจนมีสิ่งอำนวยความสะดวกครบครัน อาทิ ชั้นวางสัมภาระเหนือศีรษะ ระบบกล้องวงจรปิด ที่นั่งสำหรับคนพิการ พื้นที่สำหรับจอดวีลแชร์ เป็นต้น
นายเอกรัช กล่าวต่อว่า ในการจัดพิธีต้อนรับรถไฟฟ้าชุดแรก มีการรับมอบก่อน 2 ขบวน จากทั้งหมด 25 ขบวน ซึ่งเป็นส่วนหนึ่งในสัญญาที่ 3 ของโครงการระบบรถไฟชานเมือง (สายสีแดง) โดยมีกำหนดมาทดสอบเดินรถ ช่วงไตรมาสสาม ปี 2563 และเมื่อมีการทดสอบระบบแล้วเสร็จ การรถไฟฯ มีแผนเปิดให้บริการโครงการระบบรถไฟชานเมือง (สายสีแดง) แก่ประชาชนได้ในเดือนมกราคม ปี 2564
“โครงการระบบขนส่งมวลชนทางรางในพื้นที่กรุงเทพมหานครและปริมณฑล ถือเป็นรถไฟฟ้าสายหลักที่เชื่อมโยงการเดินทางระหว่างชานเมืองเข้าสู่ใจกลางเมืองอย่างสมบูรณ์แบบ ประกอบด้วย ช่วงบางซื่อ-รังสิต มีทั้งหมด 10 สถานี ระยะทาง 26 กิโลเมตร และช่วงบางซื่อ-ตลิ่งชัน มี 3 สถานี ระยะทาง 15 กิโลเมตร อีกทั้งยังสามารถเชื่อมโยงการเดินทางเข้าสู่สถานีกลางบางซื่อ ศูนย์กลางการเดินรถระบบรางแห่งใหม่ เพื่อเชื่อมต่อการเดินทางไปกับรถไฟฟ้าสายสีน้ำเงิน และรถไฟความเร็วสูงได้ด้วย” นายเอกรัช กล่าว